Στη φθηνότερη και μη ειδικευμένη εργασία κάνουν στροφή οι ελληνικές επιχειρήσεις σε μια προσπάθεια να περιορίσουν τα κόστη τους. Η επιλογή αυτή έχει ως αποτέλεσμα να απολύονται εργαζόμενοι ηλικίας 55-64 ετών για να γίνονται προσλήψεις με τον κατώτατο μισθό.

Σύμφωνα με νέα στοιχεία της Ελληνικής Στατιστικής Αρχής για την ανεργία στον ιδιωτικό τομέα στη ηλικιακή ομάδα 55-64 ετών η ανεργία αυξάνεται σταθερά (19,3% το 2016 έναντι 16,5% το 2015), καθώς απολύονται εργαζόμενοι με κατά το πλείστον υψηλές αποδοχές για να προσληφθούν νέοι με τον κατώτατο μισθό. Σημειώνεται ότι πρόγραμμα απασχόλησης 10.000 μακροχρόνια ανέργων, ηλικίας 55-67 ετών ετοιμάζεται να εφαρμόσει τον Φεβρουάριο ο ΟΑΕΔ.

Τα νέα στοιχεία της ΕΛΣΤΑΤ για τον Οκτώβριο δείχνουν ότι μειώθηκε στο 23% το ποσοστό της ανεργίας στη χώρα μας κατά 1,5 μονάδα χαμηλότερα από το 24,5% του Οκτωβρίου 2015 και έστω και οριακά από το 23,1% του Σεπτεμβρίου 2016. Οι άνεργοι ανέρχονται σε 1.102.335.

Τα στοιχεία δείχνουν ότι η μείωση της ανεργίας που παρατηρείται είναι ουσιαστικά μείωση της διαρθρωτικής και όχι της κυκλικής ανεργίας. Συνδέεται δηλαδή περισσότερο με την αποδοχή, από την πλευρά των ανέργων, θέσεων εργασίας μερικής ή εκ περιτροπής απασχόλησης έπειτα από μακροχρόνια αναζήτηση και όχι με αύξηση της ενεργού ζήτησης.

Σύμφωνα με την ΕΛΣΤΑΤ, τον Οκτώβριο του 2016 οι άνεργοι μειώθηκαν κατά 80.656 σε σχέση με τον Οκτώβριο 2015 (μείωση 6,8%) και κατά 8.146 σε σχέση με τον Σεπτέμβριο 2016 (μείωση 0,7%). Το σύνολο των απασχολουμένων ανήλθε σε 3.688.381, αριθμός που αυξήθηκε κατά 50.275 σε σχέση με τον Οκτώβριο 2015 (αύξηση 1,4%), ενώ μειώθηκε κατά 7.115 σε σχέση με τον Σεπτέμβριο 2016 (μείωση 0,2%).

Οι οικονομικά μη ενεργοί (αυτοί που δεν εργάζονται ούτε αναζητούν εργασία) ανήλθαν σε 3.245.508 και μειώθηκαν κατά 7.571 σε σχέση με τον Οκτώβριο 2015 (μείωση 0,2%), ενώ αυξήθηκαν κατά 12.190 σε σχέση με τον Σεπτέμβριο 2016 (αύξηση 0,4%).